
PËR PËRBËRJEN, RREGULLAT MË TË HOLLËSISHME TË ORGANIZIMIT DHE FUNKSIONIMIT TË KËSHILLAVE VENDORË TË SIGURISË PUBLIKE DHE KËSHILLIT KOMBËTAR PËR SIGURINË NË KOMUNITET

[bookmark: _GoBack]Në mbështetje të nenit 100 të Kushtetutës dhe të pikës 3, të nenit 12/1, të ligjit nr. 107/2016, “Për prefektin e qarkut”, të ndryshuar, me propozimin e ministrit të Brendshëm, Këshilli i Ministrave

VENDOSI:

1. Përcaktimin e përbërjes dhe të rregullave më të hollësishme të organizimit e të funksionimit të këshillave vendorë të sigurisë publike dhe Këshillit Kombëtar për Sigurinë në Komunitet.
2. Me propozimin e prefektit të qarkut pranë çdo bashkie, si njësia bazë e vetëqeverisjes vendore, ngrihen këshillat vendorë të sigurisë publike, të cilët kryesohen nga kryetarët e bashkive dhe përbëhen nga:
a) shefi i Komisariatit të Policisë;
b) drejtuesi i Policisë Bashkiake;
c) përfaqësuesi i Drejtorisë Rajonale të Arsimit Parauniversitar;
ç) drejtuesi i emergjencave civile në bashki;
d) përfaqësuesi i Drejtorisë Rajonale të Shërbimit Social Shtetëror; 
dh) përfaqësuesi i Drejtorisë Rajonale të Operatorit të Shërbimeve të Kujdesit Shëndetësor;
e) përfaqësuesi i njësisë vendore të kujdesit shëndetësor;
ë) përfaqësuesi i Agjencisë Rajonale të Mjedisit;
f) përfaqësuesi i Drejtorisë Rajonale të Autoritetit Kombëtar të Ushqimit;
g) përfaqësuesi i administratës rajonale të zonave të mbrojtura;
gj) koordinatori vendor për referimin dhe menaxhimin e rasteve të dhunës në marrëdhëniet familjare;
h) përfaqësuesi i njësisë për mbrojtjen e fëmijëve;
i) kryeinspektori i Inspektoratit të Mbrojtjes së Territorit;
j) përfaqësuesi i Agjencisë së Mbrojtjes së Konsumatorit.
3. Këshilli Vendor i Sigurisë Publike funksionon si një organizëm koordinues, identifikues dhe konsultues për problematikat që lidhen me çështjet e rendit dhe sigurisë në komunitet.
4. Kryetari i Këshillit Vendor të Sigurisë Publike mund të ftojë në mbledhjet e tij përfaqësues nga:
a) Gjykata e Shkallës së Parë të Juridiksionit të Përgjithshëm; 
b) Prokuroria e Juridiksionit të Përgjithshëm;
c) komunitetet fetare;
ç) organizatat e shoqërisë civile (organizatat rinore, të grave, të bizneseve, të pakicave kombëtare, të universiteteve, të mediave lokale), të komunitetit, sipas rastit;
d) Këshilli Vendor i Rinisë; 
dh) Agjencia e Mbrojtjes së Konsumatorit;
e) shoqatat e njësive të vetëqeverisjes vendore;
ë) Inspektorati Shtetëror i Mbikëqyrjes së Tregut;
f) shoqatat e mbrojtjes së konsumatorëve.
5. Njoftimi për datën e zhvillimit të mbledhjes dërgohet me shkresë zyrtare, të paktën 5 (pesë) ditë pune përpara datës së përcaktuar, për përfaqësuesit e përmendur në pikën 4, të këtij vendimi.
6. Kryetari i Këshillit Vendor të Sigurisë Publike ushtron përgjegjësitë, si më poshtë vijon:
a) ndërmerr të gjitha masat e nevojshme për të siguruar funksionimin efektiv dhe efikas të Këshillit Vendor të Sigurisë Publike;
b) organizon mbledhjet e Këshillit Vendor të Sigurisë Publike, minimalisht 1 (një) herë në 3 (tre) muaj ose sa herë vlerësohet e nevojshme nga anëtarët e tij;
c) propozon për vendimmarrje në Këshillin Vendor të Sigurisë Publike detyra dhe masa konkrete, sipas përgjegjësive institucionale për zbatimin e prioriteteve për çështjet e rendit dhe të sigurisë në komunitet;
ç) harton, konsulton, miraton, ndjek dhe raporton planin vjetor të punës, sipas masave të planit të veprimit të strategjisë ndërsektoriale të sigurisë në komunitet;
d) përfaqëson Këshillin Vendor të Sigurisë Publike në marrëdhëniet me të tretët, duke përfshirë bashkëpunimet me organizmat ndërkombëtarë dhe ata vendas;
dh) fton në mbledhjet e Këshillit Vendor të Sigurisë Publike përfaqësuesit e institucioneve, sipas pikës 4, të këtij vendimi;
e) zhvillon forume të hapura konsultative me qytetarët për identifikimin dhe evidentimin e problematikave, lidhur me sigurinë në komunitet.
7. Këshilli Vendor i Sigurisë Publike ushtron këto detyra dhe përgjegjësi:
a) angazhohet për parandalimin, minimizimin e rreziqeve dhe kërcënimeve në çështjet që cenojnë sigurinë në komunitet;
b) mbikëqyr dhe zbaton planin vjetor të punës, sipas masave të planit të veprimit të strategjisë ndërsektoriale të sigurisë në komunitet;
c) identifikon, analizon dhe vlerëson problematikat lidhur me sigurinë në komunitet dhe i trajton ato në mbledhjet e këshillit;
ç) propozon zgjidhje për problematikat e rasteve konkrete tek autoritetet kompetente shtetërore, pjesëmarrëse ose jo në Këshillin Vendor të Sigurisë Publike;
d) identifikon prioritetet në fushën e sigurisë në komunitet dhe rekomandon përfshirjen e tyre në mbledhjen e radhës;
dh) propozon dhe vlerëson detajet e veprimtarisë së institucioneve përgjegjësie për sigurinë publike në komunitet dhe ia komunikon ato drejtuesve të tyre;
e) kontribuon dhe siguron pjesëmarrje në aktivitete ndërgjegjësuese për komunitetin edhe përmes projekteve për çështjet e sigurisë në komunitet;
ë) vendos me shumicën e votave të të gjithë anëtarëve të tij;
f) merr në shqyrtim përmbushjen e rekomandimeve për çështjet e trajtuara në Këshillin Vendor të Sigurisë Publike;
g) përcakton përbërjen e sekretariatit teknik. 
8. Sekretariati teknik ushtron këto detyra:
a) përgjigjet për mbarëvajtjen e veprimtarisë së këshillit vendor nga ana logjistike dhe administrative;
b) mban, ruan dhe përditëson të gjitha kontaktet e anëtarëve të këshillit;
c) organizon dhe bën koordinimin e mbledhjeve të këshillit; 
ç) njofton anëtarët për mbledhjen e radhës;
d) përgatit materialet përkatëse paraprake të mbledhjes, sipas rendit të ditës për anëtarët;
dh) merr pjesë në mbledhjet e këshillit, duke mbajtur minutat e takimit;
e) shkëmben informacionin dhe materialet e mbledhjes midis anëtarëve;
ë) harton procesverbalet e mbledhjes dhe raportet;
f) Mban listën e pjesëmarrësve të pranishëm në mbledhje;
g) protokollon dhe mban arkivin e procesverbaleve të mbledhjeve;
gj) kontrollon adresën elektronike, si mjet të komunikimit elektronik të këshillit;
h) përgatit dhe bën publikimin e njoftimeve apo materialeve të ndryshme për publikun.
9. Këshilli Vendor i Sigurisë Publike zhvillon mbledhjet, në bazë të rendit të ditës, të miratuar nga kryetari dhe anëtarët, sipas procedurës së mëposhtme:
a) njoftimi për datën e zhvillimit të mbledhjes dërgohet të paktën 5 (pesë) ditë pune përpara datës së përcaktuar, me shkresë zyrtare ose në formë elektronike, për të cilën anëtarët kanë rënë dakord;
b) anëtarët njoftohen paraprakisht edhe për rendin e ditës dhe për çdo informacion tjetër të nevojshëm;
c) në përcaktimin e çështjeve të rendit të ditës mund të kontribuojnë edhe anëtarët;
ç) propozime për rendin e ditës mund të dërgohen edhe përmes adresës elektronike nga çdo qytetar;
d) mbledhjet mbahen kur janë të pranishëm më shumë se gjysma e anëtarëve të përhershëm të këshillit. Në rastet kur ky numër nuk plotësohet, mbledhja shtyhet në një datë tjetër, por jo më vonë se 3 (tri) ditë pune;
dh) në mbledhjet me anëtarësi më të vogël pjesëmarrësish mund të diskutohen çështje, por nuk mund të merren vendime pa kuorumin e nevojshëm;
e) mbledhja hapet dhe drejtohet nga kryetari, i cili bën edhe prezantimin e rendit të ditës, si dhe një përmbledhje të zhvillimeve të fundit të punës së këshillit;
ë) kryetari drejton diskutimin, përcakton fillimin dhe përfundimin e shqyrtimit të secilës çështje të rendit të ditës;
f) anëtarët diskutojnë në bazë të rendit të ditës dhe raportojnë për detyrat;
g) në mbledhje shqyrtohen me hollësi të gjitha problemet dhe çështjet e parashtruara, sipas rendit të ditës, por anëtarët kanë të drejtën e propozimit për të diskutuar edhe çështje të tjera;
gj) në përfundim të mbledhjes, mbahet procesverbal nga sekretariati teknik, i cili firmoset nga të gjithë anëtarët dhe kryetari;
h) në procesverbal mbahet shënim lista e pjesëmarrësve në mbledhje, si dhe emrat e anëtarëve që nuk kanë marrë pjesë, të cilët duhet të njoftojnë me shkrim arsyet e mospjesëmarrjes;
i) Këshilli vendos me shumicën e votave, në prani të më shumë se gjysmës së të gjithë anëtarëve të tij;
j) pas çdo mbledhjeje, publiku informohet përmes një njoftimi në faqen zyrtare të bashkisë përkatëse për datën e mbledhjes, pjesëmarrjen, çështjet e shqyrtuara në rendin e ditës dhe përmbledhjen e diskutimeve;
k) publikimi i njoftimit bëhet brenda 3 (tri) ditëve pune nga zhvillimi i mbledhjes.
10. Vendimet e marra në Këshillin Vendor të Sigurisë Publike dërgohen pranë prefektit të qarkut, brenda 3 (tri) ditëve pune nga marrja e tyre.
11. Prefekti i qarkut, pas çdo vendimi të marrë nga Këshilli Vendor i Sigurisë Publike, informon Këshillin Kombëtar të Sigurisë në Komunitet.
12. Këshilli Kombëtar për Sigurinë në Komunitet funksionon si organ kolegjial, i cili kryesohet nga zëvendësministri i Brendshëm dhe ka në përbërje përfaqësues: 
Në nivel zëvendësministri nga:
a) Ministria e Shëndetësisë dhe Mbrojtjes Sociale; 
b) Ministria e Arsimit dhe Sportit; 
c) Ministria e Infrastrukturës dhe Energjisë;
ç) Ministria e Ekonomisë, Kulturës dhe Inovacionit; 
d) Ministria e Bujqësisë dhe Zhvillimit Rural;
dh) Ministria e Turizmit dhe Mjedisit;
e) Ministria e Drejtësisë.
Në nivel drejtor kabineti ose këshilltari nga:
a) ministri i Shtetit për Rininë dhe Fëmijët;
b) ministri i Shtetit për Pushtetin Vendor.
13. Kryetari i Këshillit Kombëtar për Sigurinë në Komunitet mund të ftojë në mbledhjet e tij përfaqësues nga:
a) Prokuroria së Përgjithshme;
b) Avokati i Popullit;
c) Komisioneri për Mbrojtjen nga Diskriminimi;
ç) Komisioneri për të Drejtën e Informimit dhe Mbrojtjen e të Dhënave Personale;
d) komunitetet fetare;
dh) organizatat e shoqërisë civile. 
14. Përgjegjësitë e kryetarit të Këshillit Kombëtar për Sigurinë në Komunitet janë:
a) thërret dhe drejton mbledhjet e Këshillit Kombëtar për Sigurinë në Komunitet, si rregull 2 (dy) herë në vit;
b) miraton rendin e ditës dhe raportin përfundimtar të mbledhjeve;
c) informon ministrin e Brendshëm për veprimtarinë e Këshillit Kombëtar për Sigurinë në Komunitet; 
 ç) prezanton raportin vjetor të Këshillit Kombëtar për Sigurinë në Komunitet pranë ministrit të Brendshëm.
15. Detyrat dhe përgjegjësitë e Këshillit Kombëtar për Sigurinë në Komunitet janë, si më poshtë vijon:
a) shqyrton përmes raporteve problematikat e identifikuara nga këshillat vendorë të sigurisë publike, me qëllim zgjidhjen e tyre pranë institucioneve përkatëse shtetërore qendrore; 
b) kërkon raportim për realizimin e planit vjetor të punës nga këshillat vendorë të sigurisë publike;
c) relaton nëpërmjet raporteve dhe analizave te ministri i Brendshëm nevojën për hartimin e politikave të caktuara në fushën e sigurisë publike;
ç) orienton Këshillin Vendor të Sigurisë Publike për aplikimin dhe përfshirjen e praktikave më të mira në trajtimin e çështjeve të sigurisë në komunitet;
d) rekomandon Këshillin Vendor të Sigurisë Publike për zbatimin, në mënyrë të njëjtë, të politikave kombëtare në fushën e sigurisë;
dh) garanton marrëdhënie bashkëpunimi të ndërsjellë me Këshillin Vendor të Sigurisë Publike.
16. Drejtoria e Politikave të Rendit dhe Sigurisë Publike në Ministrinë e Brendshme, në rolin e sekretariatit teknik të Këshillit Kombëtar të Sigurisë në Komunitet, ushtron këto detyra:
a) përgjigjet për mbarëvajtjen e veprimtarisë së këshillit nga ana logjistike dhe administrative;
b) mban, ruan dhe përditëson të gjitha kontaktet e anëtarëve të këshillit;
c) organizon dhe bën koordinimin e mbledhjeve të këshillit;
ç) njofton anëtarët për mbledhjen e radhës;
d) përgatit materialet përkatëse paraprake të mbledhjes, sipas rendit të ditës për anëtarët;
dh) merr pjesë në mbledhjet e këshillit duke mbajtur minutat e takimit;
e) shkëmben informacionin dhe materialet e mbledhjes, midis anëtarëve;
ë) harton procesverbalet e mbledhjes dhe raportet;
f) mban listën e personave të pranishëm në mbledhje;
g) protokollon dhe mban arkivin e procesverbaleve të mbledhjeve.
17. Këshilli Kombëtar i Sigurisë në Komunitet zhvillon mbledhjet, në bazë të rendit të ditës, të miratuar nga kryetari, sipas procedurës së mëposhtme:
a) njoftimi për datën e zhvillimit të mbledhjes dërgohet të paktën 5 (pesë) ditë pune përpara datës së përcaktuar, me shkresë zyrtare ose në formë elektronike, për të cilën anëtarët kanë rënë dakord;
b) anëtarët njoftohen paraprakisht edhe për rendin e ditës dhe për çdo informacion tjetër të nevojshëm;
c) në përcaktimin e çështjeve të rendit të ditës mund të kontribuojnë edhe anëtarët;
ç) mbledhjet mbahen kur janë prezentë më shumë se gjysma e anëtarëve të përhershëm të këshillit. Në rastet kur ky numër nuk plotësohet, mbledhja shtyhet në një datë tjetër, por jo më vonë se 3 (tri) ditë pune;
d) mbledhja hapet dhe drejtohet nga kryetari, i cili bën edhe prezantimin e rendit të ditës, si dhe një përmbledhje të zhvillimeve të fundit të punës së këshillit;
dh) kryetari drejton diskutimin, përcakton fillimin dhe përfundimin e shqyrtimit të secilës çështje të rendit të ditës;
e) anëtarët diskutojnë në bazë të rendit të ditës;
ë) në mbledhje shqyrtohen me hollësi të gjitha problemet dhe çështjet e parashtruara sipas rendit të ditës, por anëtarët kanë të drejtën e propozimit të çështjeve të tjera për diskutim;
f) në përfundim të mbledhjes, mbahet procesverbal nga sekretariati teknik, i cili firmoset nga të gjithë anëtarët dhe kryetari;
g) në procesverbal mbahet shënim lista e pjesëmarrësve në mbledhje, përfshirë edhe emrat e anëtarëve që nuk kanë marrë pjesë, të cilët duhet njoftojnë me shkrim arsyet e mospjesëmarrjes;
gj) vendimet merren me shumicën e votave të anëtarëve të pranishëm në mbledhje.
18. Këshillat vendorë të sigurisë publike dhe Këshilli Kombëtar për Sigurinë në Komunitet ngrihen brenda 3 (tre) muajve nga botimi i këtij vendimi në Fletoren Zyrtare.
19. Ngarkohen prefekti i qarkut, institucionet e përmendura në pikat 2 dhe 12, për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Belinda Balluku

